**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.09.2021, ora 08.00 – 16.09.2021, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 16.09.2021, ora 07.00**

**RÂURI**

Debitele au fost, în general, staționare, exceptând cursurile inferioare ale Mureșului (sector Brănișca – Nădlac), Buzăului, Trotușului, Bistriței și Moldovei, unde au fost în creștere prin propagare.

Creşteri izolate de niveluri şi debite ca urmare a precipitațiilor slabe căzute în interval sub formă de aversă s-au înregistrat pe unele râuri din zonele montane, în special din bazinele superioare ale Argeșului, Buzăului și Trotușului.

Debitele se situează la valori sub mediile multianuale lunare, cu coeficienţi moduli cuprinşi între 30-90%, mai mari (în jurul și peste normalele lunare) pe cursul râurilor Sabar, Dâmbovița, cursul superior și mijlociu al Someșului Mic și pe unele râuri din Dobrogea şi mai mici (sub 30% din normalele lunare) pe râurile din bazinele hidrografice: Iza, Lăpuș, Bega Veche, Timiș, Bistra, Bârzava, Moravița, Nera, Cerna, Tazlău, Bârlad, pe afluenții Prutului, bazinul superior al Argeșului și bazinul inferior al Oltului.

În interval, a fost emisă o **ATENȚIONARE HIDOLOGICĂ** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staționare, exceptând râurile din bazinele superioare ale Vișeului, Izei, Someșului Mare, Someșului Mic, Crișului Negru, Crișului Alb, Arieșului și unii afluenți ai Mureșului inferior, unde vor fi în creștere ca urmare a precipitațiilor prevăzute.

Sunt posibile creșteri de niveluri și debite și pe unele râuri mici din zonele montane din Banat și Maramureș, ca urmare a precipitațiilor prevăzute sub formă de aversă.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 15.09.2021 – 16.09.2021 a fost în scădere, având valoarea de 2900 m3/s, sub media multianuală a lunii septembrie (3800 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi în scădere (2800 m3/s).

În aval de Porţile de Fier debitele vor fi în scădere.

**A.B.A. Prut-Bârlad**

Județul Vaslui:

- Se mențin prevederile din „Planul de restricții și folosire a apei în perioade deficitare”, treapta a III-a pentru S.C. AQUAVAS S.A. VASLUI – Sucursala Vaslui, din acumularea Solești (râul Vasluieț).

**2.** **Situația meteorologică în intervalul 15.09.2021, ora 09.00 – 16.09.2021, ora 06.00**

**ÎN ŢARĂ**

Vremea s-a menținut caldă pentru mijlocul lunii septembrie. Cerul a fost variabil la senin, dar cu înnorări temporar accentuate după-amiaza și seara, când local în Carpații Meridionali și de Curbură și numai izolat în Carpații Occidentali, în Oltenia, Muntenia și vestul Dobrogei s-au semnalat averse în general slabe cantitativ, însoțite de descărcări electrice. Vântul a suflat slab și moderat, cu unele intensificări în timpul ploilor, iar în zona Municipiului Pitești a luat aspect de vijelie. Temperaturile maxime s-au încadrat între 23 de grade la Sulina și Joseni și 33 de grade la Calafat, iar la ora 06.00, valorile termice erau cuprinse între 4 grade la Miercurea Ciuc și 23 de grade la Șiria. În zonele depresionare din centrul și nord-vestul teritoriului pe arii restrânse s-a semnalat ceață.

**Observații:** în intervalul de diagnoză au fost în vigoare 18 mesaje de atenționare cod galben pentru fenomene meteorologice periculoase imediate, după cum urmează: 8 emise de CNPM pentru Muntenia, 5 emise de SRPV Craiova, 2 de SRPV Bacău, 2 de SRPV Sibiu și 1 de SRPV Cluj Napoca.

**LA BUCUREŞTI**

Vremea a fost frumoasă și caldă pentru mijlocul lunii septembrie. Cerul a fost variabil după-amiaza și seara și senin în restul intervalului. Vântul a suflat slab până la moderat. Temperatura maximă a fost de 29 de grade la Afumați și Băneasa și de 30 de grade la Filaret, iar la ora 06.00, se înregistrau 14 grade la stația meteorologică Băneasa și 15 grade la Afumați și Filaret.

**3. Prognoza meteorologică în intervalul 16.09.2021, ora 09.00 – 17.09.2021, ora 09.00**

**ÎN ŢARĂ**

Vremea va fi caldă pentru această dată. Pe parcursul zilei cerul va fi variabil cu înnorări temporare în regiunile vestice și sud-estice, precum și la munte, dar numai pe arii restrânse se vor semnala ploi de scurtă durată. Din orele serii înnorările se vor accentua și se vor semnala averse și descărcări electrice în Maramureș, Crișana, local în Banat și în Transilvania și izolat în celelalte regiuni. În nord-vestul teritoriului, dar mai ales în Munții Apuseni și în nordul Carpaților Orientali, cantitățile de apă vor depăși 15...20 l/mp. Vântul va sufla slab și moderat, cu intensificări de scurtă durată în timpul averselor. Temperaturile maxime se vor încadra între 22 și 33 de grade, iar cele minime vor fi cuprinse, în general, între 9 și 18 grade. Dimineața și noaptea, în special în sud-est și în depresiuni, pe suprafețe mici se va forma ceață.

**LA BUCUREŞTI**

Vremea va fi predominant frumoasă și caldă pentru această dată. Cerul va fi variabil, iar vântul va sufla în general slab. Temperatura maximă se va situa în jurul valorii de 31 de grade, iar cea minimă va fi de 15...17 grade.

1. ***CALITATEA APELOR***

***Administrația Națională Apele Române*** informează despre producerea, în data de 15.09.2021, ora 9:25, unei posibile poluări accidentale cu ape menajere pe Valea Secătuiră, pe raza localității Peștiș, jud. Bihor. A fost anunțata echipa de interventii la poluări accidentale din cadrul A.B.A. Crișuri, care s-a deplasat în teren. Vom reveni cu informații suplimentare.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate în 14.09.2021 în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf) și ale pragurilor de alertă și informare pentru O3 (ozon). A fost înregistrată depășirea valorii limita zilnice (50 µg/m3) pentru indicatorul particule in suspensie cu diametrul sub 10 microni (PM10), la stația IS-6, TL-3, CL-1, CL-3, TR-1.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

Nu s-au înregistrat evenimente deosebite.

Direcția de Comunicare, Transparență și IT